Atesa la situació que el procés de normalització lingüística de la Generalitat ha assolit a partir del marc legal configurat principalment entorn de la Llei 7/1983, de 18 d'abril, de normalització lingüística de Catalunya, i atès també el reforçament i l'impuls necessaris que cal donar per arribar a noves cotes en l'ús social de la llengua catalana, convé corresponsabilitzar activament en aquest procés, amb la seva màxima participació, els diferents sectors socials, per tal que el dret de la societat catalana a recuperar plenament la seva identitat lingüística pugui ser desenvolupat d'acord amb els sectors de la nostra societat.
És per tot això que és convenient crear el Consell Social de la Llengua Catalana, que aplegui les persones i les entitats més representatives que puguin col·laborar i contribuir de forma clara en aquest nou impuls, i hi puguin prestar l'assessorament adequat.
Per tant, a proposta del conseller de Cultura i d'acord amb el Govern,
Es crea el Consell Social de la Llengua Catalana, òrgan d'assessorament, consulta i implicació social de la política lingüística de la Generalitat de Catalunya, adscrit al Departament de Cultura.
a) Prendre part en el procés de normalització lingüística, impulsant-lo en els diferents àmbits sectorials representats al Consell en aplicació de la legislació vigent.
b) Informar i expressar el seu parer sobre els projectes de planificació lingüística general que hagin de ser aprovats pel Govern de la Generalitat de Catalunya, i assessorar en relació amb les consultes que se li puguin adreçar des de la Generalitat de Catalunya.
El Consell té la composició següent:
a) El president, que és el president de la Generalitat de Catalunya.
El president pot, en cas d'absència, delegar les seves funcions en un dels vicepresidents.
b) El vice-president primer, que és el conseller de Cultura.
c) També són vice-presidents el director general de Política Lingüística i el president de l'Institut d'Estudis Catalans.
d) Un secretari, sense vot, nomenat pel conseller d'entre funcionaris del Departament de Cultura.
e) Els vocals, que són proposats per les institucions i els organismes que s'esmenten a continuació:
Un vocal a proposta del Tribunal Superior de Justícia de Catalunya.
Quatre vocals, dels quals dos són membres de les organitzacions empresarials, i dos membres de les organitzacions sindicals, proposats pel Consell de Treball.
Un vocal a proposta del Consell Escolar de Catalunya.
Un vocal a proposta de l'Escola d'Administració Pública de Catalunya.
Un vocal a proposta del Consell Interuniversitari de Catalunya.
Un vocal a proposta de la Institució de les Lletres Catalanes.
Dos vocals, un a proposta de l'Associació Catalana de Municipis i un altre a proposta de la Federació de Municipis de Catalunya.
Un vocal a proposta del Grup Català de Sociolingüística.
Un vocal a proposta del Consell Nacional de Dones de Catalunya.
Un vocal a proposta del Consell Nacional de la Joventut.
Un vocal a proposta de les Emissores Municipals de Catalunya.
Dos vocals a proposta de la Corporació Catalana de Ràdio i Televisió.
Dos vocals a proposta de l'Ens Públic Radiotelevisió Espanyola.
Els vocals a què es refereixen els apartats e) i f) són nomenats i separats del càrrec mitjançant un decret.
Els vocals del Consell són nomenats per un termini de quatre anys, i la meitat del Consell es renova cada dos anys.
Els nomenaments poden ser renovats de forma consecutiva.
El cessament dels vocals del Consell estarà determinat per les causes següents:
a) Revocació del mandat per decret, que ha de ser a proposta de la institució representada si es tracta dels vocals de l'article 3.e).
Si així ho disposa la presidència, a petició d'algun membre del Consell poden prendre part en sessions plenàries o en ponències del Consell, amb veu i sense vot, els responsables o els tècnics del Departament de Cultura que es considerin necessaris.
Així mateix, la presidència pot demanar la col·laboració d'autoritats i de tècnics d'altres departaments de la Generalitat de Catalunya o altres administracions públiques quan l'afer a tractar ho requereixi.
El Consell funciona en règim de plenari i de ponències.
Componen el ple el president, els vice-presidents, els vocals i el secretari.
a) Elaborar i aprovar les normes de règim intern del Consell.
b) Constituir les ponències que es considerin necessàries.
c) Aprovar la memòria anual i els plans d'actuacions.
Les ponències són instruments de treball del Consell i poden tenir caràcter permanent o una finalitat temporal.
Es creen per acord del ple del Consell, el qual en determina l'estructura, el funcionament i la composició.
Les ponències poden ser integrades totalment o parcialment per membres del Consell.
Per iniciativa de la presidència, també poden incorporar-se a les deliberacions de les ponències representants d'institucions afectades per les qüestions de què es tracti.
Els treballs de les ponències són coordinats pel secretari del Consell, que en convoca les reunions amb caràcter ordinari.
Tant el president com els vice-presidents poden convocar les reunions de les ponències amb caràcter extraordinari.
En tot el que no preveu aquest Decret sobre funcionament intern del Consell, cal aplicar el que preveu el capítol 6 del títol 1 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Per a l'elaboració dels plans d'actuació, el Consell ha de tenir en compte els plans dels organismes anàlegs, especialment els dels territoris de llengua catalana, i ha d'impulsar els contactes i la col·laboració amb aquests organismes.
El Consell es constituirà inicialment amb els representants que hagin estat designats un cop transcorregut un mes des de la publicació d'aquest Decret al Diari Oficial de la Generalitat de Catalunya.
Se suprimeix la Comissió Assessora de l'Institut de Sociolingüística Catalana creada pel Decret 296/1980, de 4 de desembre.
- 1 Es faculta el conseller de Cultura per dictar les disposicions que calgui per a l'execució i el desplegament del que estableix el present Decret.
- 2 El present Decret entrarà en vigor l'endemà de la seva publicació al Diari Oficial de la Generalitat de Catalunya.
Barcelona, 18 de febrer de 1991